
	1. Kritinės antikorupcinės pastabos

	Kai kuriose savivaldybėse kandidatų į SVĮ kolegialius valdymo organus atrankos komisijose dalyvauja tarpusavyje tiesioginio pavaldumo santykiais susiję asmenys, tie patys savivaldybės deleguoti asmenys vykdo kelių ar visų konkrečios savivaldybės SVĮ kolegialių valdymo organų narių atrankas, o atskirais atvejais atrankos procedūrose dalyvavęs asmuo vėliau paskiriamas į tų pačių SVĮ valdybas. Tokia praktika gali riboti komisijos narių savarankiškumą, mažinti kandidatų vertinimo nešališkumą, sudaryti prielaidas pavaldumo, subordinacijos, lojalumo ar interesų konflikto ryšiais grindžiamiems sprendimams, taip pat koncentruoti reikšmingą įtaką SVĮ valdymo organų formavimui siaurame savivaldybės deleguotų asmenų rate, dėl ko didėja neskaidrių, šališkų ar neobjektyvių sprendimų, valdybų nepriklausomumo mažėjimo ir formalios SVĮ priežiūros rizika
	Kretingos rajono savivaldybei siūlytina teisinėmis (organizacinėmis) priemonėmis užtikrinti, kad į SVĮ kolegialių valdymo organų kandidatų atrankos komisijas nebūtų paskiriami asmenys, susiję tarpusavyje tiesioginio pavaldumo santykiais bei tobulinti savivaldybės teisinį reglamentavimą, šalinant savivaldybės vidaus teisės aktų prieštaravimus, taip pat siūlytina, kad vykdant kandidatų atrankos į SVĮ kolegialius valdymo organus procedūras būtų vykdoma minėtose procedūrose dalyvaujančių asmenų (komisijų) narių rotacija.

	STT teiginys, kad „<...> esantis savivaldybės vidaus teisinis reglamentavimas numato pareigą savivaldybės administracijos direktoriui deleguoti du atstovus, administracijos direktoriaus savęs delegavimas į atrankos komisiją vertintinas kaip ydingas antikorupciniu požiūriu <...>“ yra nepagrįstas, nes STT vadovavosi neaktualiu teisės akto punktu. Kretingos rajono savivaldybės tarybos 2023 m. birželio 29 d. sprendimu Nr. T2-198 ši nuostata buvo pakeista taip: „Atrankos komisija sudaroma iš trijų narių: dviejų Savivaldybės mero deleguotų atstovų ir vieno Savivaldybės tarybos sprendimu deleguoto nario.“, todėl administracijos direktorius savęs nedeleguoja į atrankos komisiją, atitinkamai nėra savivaldybės vidaus teisės aktų prieštaravimų.

Kretingos rajono savivaldybės administracijos nuomone, teigti, kad komisija, kurios sudėtyje yra pavaldumo santykiais susijusių asmenų - neobjektyvi, būtų nepagrįsta. Daugelyje viešojo administravimo subjektų dėl organizacinės struktūros specifikos komisijų sudėtyje dalyvauja skirtingo pavaldumo darbuotojai - dalyko žinovai (skyriaus vedėjas, pavaduotojas, specialistas), ir tik taip galima užtikrinti kompetentingų sprendimų priėmimą.
Pavyzdžiui, pagal Vietos savivaldos įstatymą administracijos direktorius organizuoja savivaldybės administracijos darbą, priima į pareigas ir atleidžia iš jų savivaldybės administracijos valstybės tarnautojus bei darbuotojus, todėl būtent jam tenka atsakomybė už efektyvų administracijos veiklos organizavimą ir tinkamą žmogiškųjų išteklių valdymą. Atsižvelgiant į tai, administracijos direktoriaus dalyvavimo komisijų veikloje ribojimas vien dėl to, kad jų sudėtyje yra jam pavaldžių darbuotojų, nepagrįstai susiaurintų įstatymo jam suteiktų įgaliojimų įgyvendinimo galimybes.
Tačiau Kretingos rajono savivaldybė atsižvelgė į STT pastabą dar KRA atlikimo metu ir Kretingos rajono savivaldybės mero 2026 m. liepos 15 d. potvarkiu Nr. V3-331 atrankos komisijų sudėtis pakeista taip, kad jose neliko pavaldumo santykiais susijusių asmenų. Šiuo metu KO veikia tik dvejose SVĮ, todėl skirtingų atrankos komisijos narių paskyrimas (rotacija) į atrankos komisijas bus užtikrintas, kai iškils poreikis inicijuoti KO narių atrankos procedūras.
	


Naudojami trumpiniai:
SVĮ – savivaldybės valdomos įmonės
STT - Lietuvos Respublikos specialiųjų tyrimų tarnyba
KRA – Korupcijos rizikos analizė
KO – kolegialūs organai

